Rumine

Le rumine es le prime e le plus grande del tres antestomachos de ruminantes e camelides. Le alteres es le reticulo e le omaso/psalterio. (Iste ultime es absente in le camelides). Le ver stomacho que corresponde al stomacho de altere animales e le homines es appellate le abomaso, in connexiones culinari tripa. Le apertura inter le rumine e le reticulo es tanto large que on pote considerar iste antestomachos como un singule unitate, le reticulorumine. Le antestomachos de fundo es dilatationes del esophago, le tubo digestive. Le antestomachos ipse ha nulle secretion interne ma travalia le forrage mechanicamente. Intertanto le flora microbic ric con enzymas comencia le digestion que continuara in le abomaso e le intestinos.

 Anatomia 
Le volumine del rumine de un vacca es circa 100-175 litros , in le ove circa 5-10 litros, lo que es circa 80 % del volumine total del antestomachos e le abomaso. Un vacca al pastura de estate pote mangiar 60 kg de herba e bibe 50-150 litros de aqua cata die.
Le interior del rumine es partialmente dividite in plure saccos per plicas muscular que al facie externe corresponde a sulcos. Le facie interne es coperite per papillas applattate que in boves es circa 5 mm longe e 3 mm large. Illos face que le area total pro absorption de aqua e substantias nutritive essera septe vices plus grande.

 Laboration del forrage 
Ab le esophago le forrage primo arriva al parte superior del reticulo e de ibi illo essera transportate per contractiones al sacco dorsal del rumine. Ibi illo in le initio essera fluente super le contento plus liquide del sacco ventral. Post fermentation e laboration le grandor del particulas del forrage se diminue e illos pote “cader” al sacco ventral e de ibi per contractiones finalmente al inferior parte del reticulo. De ibi particulas grande per contractiones pote esser pulsate a in le esophago usque al bucca, rumination, pro esser remasticate durante circa 40 secundas. In le mesme tempore liquido pote esser pulsate trans le fissura al omaso. Iste apertura es situate in un sulco sub le orificio del esophago. Iste contractiones serial eveni tote le tempore 2-3 vices per 2 minutas ma rumination eveni solmente durante certe periodos quando le mangiar cessa. Il es possibile vider le pulsationes sur le latere sinistre del collo. Normalmente un vacca mangia circa 6 horas e rumina 6-8 horas cata die. Intertanto un vacca pote producer e inglutir 150 litros de saliva alcalin lo que neutralisa le acidos producite in le rumine. Le passage del forrage trans le rumine pote durar 20-48 horas.

 Digestion 
Le digestion in le reticulorumine es un processo multo complicate e illo eveni solmente per fermentation de microbios e non del toto per le organo ipse. Gratias al microbios le reticulorumine es uno del poc organos in animales que pote digerer cellulosa. Hydratos de carbon plus simple, proteinas, peptides e aminoacidos tamben pote esser metabolisate per le microbios. Le hydratos de carbon primo essera hydrolysate per enzymas microbic a monosaccharides o disaccharides e postea illos essera absorbite per le microbios. Intra le cellulas microbic illos in grande parte essera fermentate a acidos grasse volatile i.a. acetato (le plus grande parte), propionato, butyrato, lactato, valerato etc. Le pH in le rumine normalmente es inter 5.5 e 6.5. Si un ruminante mangia troppo multe hydratos de carbon simple acidose pote evenir e le pH pote esser abassate tanto que necrose del pariete interne del rumine occurre. Le major parte del acidos grasse volatile essera absorbite trans le pariete del reticulorumine directemente al sanguine e essera usate pro production de energia e biosynthese.
Le ruminantes dunque ha un metabolismo principalmente fundate a acidos grasse volatile in vice de glucosa como in altere animales.
Proteinas essera hydrolysate a peptides e aminoacidos per enzymas microbic e essera postea absorbite per le microbios. Compositos de nitrogeno, per ex. urea pote esser synthetisate a aminoacidos per le microbios e urea a vices ha essite usate como un nutrimento additive. Le microbios pote synthetisar vitaminas B, mesmo le importante cyanocobalamina (B12) e il non importa si le dieta non lo contine.

 Microbios in le reticulorumine – le fabrica chimic avantiate 
Le microbios in le reticulorumine include bacterios, protozoa, fungos, archeos e viruses. On ha calculate que le peso del microbios in le reticulorumine es circa 7 kg. Le bacterios insimul con protozoa es le plus commun e circa 50 % del peso del microbios depende del protozoas. Le plus microbios es anaerobic. Grande quantitates de gases es producite per le microbios, primarimente methano (CH4), hydrogeno (H2) e anhydrido carbonic (CO2). Un vacca produce inter 30 e 50 litros de methano cata hora e un ove 5 litros. Methano es un del plus importante “gases de estufa” que causa calefaction global lo que ha devenite un argumento contra production de carne. On ha estimate que le ruminantes in Svedia produce circa 5 % del emission de “gases de estufa”.

 Duo problemas con iste gases 
Un vacca produce inter 30 e 50 litros de methano cata hora e un ove 5 litros lo que i.a. ha iste consequentias.
Le gases producite in le rumine debe esser evacuate per ructos lo que sempre eveni 1-3 vices per minuta in connexion con le contractiones del pariete del rumine. Toto que disturba le ructos es riscose pro le vita. Isto pote occurrer si un cosa, p.ex. un patata o un pomo que non es masticate, se bloca in le esophago o si un production copiose de scuma eveni in le rumine. Alora le rumine pote effectuar tanto multe pression sur le diaphragma que le cavitate thoracic e le pulmones essera comprimite lo que causa suffocation. Multe vices veterinarios e mesmo fermeros ha salvate le animal per perforar le pariete abdominal e le rumine ante le osso coxal. Naturalmente tal vulneres pote apportar complicationes ma multe animales ha supervivite gratias a iste violation.
Methano es un del plus importante “gases de estufa” que causa calefaction global lo que ha devenite un argumento contra production de carne. On ha estimate que le ruminantes in Svedia produce circa 5 % del emission de “gases de estufa”.

Categoria:Systema digestive
Categoria:Anatomia de ruminante